Taxibestuurder in hof oor padwoede-voorvalArgieffoto ter illustrasie. ’n Taxibestuurder verskyn vandag in die Johannesburgse landdroshof op aanklag van poging tot moord wat verband hou met ’n padwoede-voorval wat die naweek plaasgevind het. Kapt. Xoli Mbele, woordvoerder van die polisie, het gesê ŉ man (39) is Vrydag in hegtenis geneem nadat hy op ŉ motoris geskiet en in die proses ŉ omstander raakgeskiet het. Volgens Mbele het polisiebeamptes op patrollie ŉ geweerskoot gehoor waarna hulle ondersoek ingestel het. ŉ Man in ŉ Toyota Corolla het glo parkering gesoek. Die bestuurder van ŉ minibustaxi was agter hom en het op sy toeter gelê en op die motoris geskree. “Die man het uit sy voertuig gespring om aan die taxibestuurder te verduidelik dat hy ŉ parkeerplek soek. Die taxibestuurder het ŉ vuurwapen uitgepluk en ŉ skoot afgevuur. Die motoris het egter in die proses sy hand weggestamp en die koeël het ŉ omstander getref,” het Mbele verduidelik. Die omstander is in die voorval gewond en op die toneel behandel voordat hy vir verdere behandeling na ŉ hospitaal geneem is. Hy is later weer ontslaan. Twee mense het glo op die toneel oor die vuurwapen baklei waarna hulle aangesê is om die vuurwapen neer te lê. Die polisie het ook op die taxibestuurder se bestuurslisensie beslag gelê.